Елин Пелин
Правда и Кривда

chitanka.info

Веднъж Правдата и Кривдата влезли в една кръчма. Там яли и пили, колкото могли. Като тръгнали да си излизат, кръчмарят ги попитал:

— Е, добре, като ядохте и пихте, кой ще плати?

Кривдата се обърнала сърдито към кръчмаря и му казала строго:

— Нали ти платих?… Или искаш да ти се плаща по два пъти!

Човекът се смаял от тоя отговор и рекъл:

— Помисли, моля ти се, да нямаш грешка. Не сте ми давали никакви пари.

— Не! Аз ти платих! — викнала Кривдата.

— Бре, не си!

— Платих ти!…

— Не си ми платила! Защо така говориш?

— Платих ти ей, човече, платих ти! — завикала високо Кривдата.

Човекът, като видял каква е работата, обърнал се към Правдата, която мирно и тихо стояла настрана, и рекъл:

— Правдо, Правдо, ами ти защо мълчиш?

— Че какво да правя, като и аз заедно с Кривдата ядох и пих! — отговорила Правдата.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.